ઇ. ઝાલા ગંભીર બની ગયા. એમના સુપુત્રે જે કર્યું હતું એ એમની સમજની બહાર હતું. ઇ. ઝાલાએ બે જ વાક્યમાં સરપંચને એમની ભાષામાં બધું સમજાવી દીધું, ‘બાપા, તમે ભગવાનનું માણસ લાગો છો. પણ તમારા દીકરાએ કોઈની દીકરીની આબરૂના ધજાગરા કર્યા છે અને ભાગતો ફરે છે. તમારે એને ફાંસીથી બચાવવો હોય તો ગમે તેમ કરીને એને બોલાવી લો. પછી હું તમને બધું જ સમજાવીશ. ખાતરી આપું છું કે હું એને ઓછામાં ઓછી સજા થવા દઈશ. બાકી આજે તમે એને પકડાવામાં મદદ નહીં કરો તો આવતી કાલે તમારો દીકરો દાઉદ ઈબ્રાહીમ કરતાંય કાઠું કાઢશે. સમજો છો ને મારી વાત!’